b'\n_START_ARTICLE_\nFranc Ravbar\n_START_SECTION_\n\xc5\xbdivljenjepis\n_START_PARAGRAPH_\nFranc Ravbar se je rodil kot prvi od treh otrok o\xc4\x8detu litografu, zaposlenemu pri \xc5\xbeelezni\xc5\xa1ki direkciji v Trstu, in mami gospodinji. Med prvo svetovno vojno se je morala dru\xc5\xbeina umakniti v frontno zaledje, se ob zlomu Avstro-Ogrske vrnila, a so se morali \xc5\xbee leta 1920 spet umakniti pred Italijani. Nastanili so se v Trzinu, leta 1924 pa se preselili v Podbor\xc5\xa1t pri \xc4\x8crnu\xc4\x8dah in tam ostali._NEWLINE_Po kon\xc4\x8dani osnovni \xc5\xa1oli na \xc4\x8crnu\xc4\x8dah se je Franc \xc5\xa1el u\xc4\x8dit za \xc5\xbeelezostrugarja v Strojne tovarne in livarne v Ljubljani, kjer se je sre\xc4\x8dal s sindikalnim gibanjem pod vodstvom Franca Lesko\xc5\xa1ka-Luke in postal delavski zaupnik. Ve\xc4\x8dkrat je moral menjati zaposlitev, delal pri izsekavanju trase daljnovoda Velenje-\xc4\x8crnu\xc4\x8de, v \xc5\xbeelezarni \xc5\xa0tore in se kon\xc4\x8dno dobil stalno zaposlitev v tovarni Unitas._NEWLINE_Skupaj z Maksom Pe\xc4\x8darjem in drugimi \xc4\x8drnu\xc5\xa1kimi komunisti je aktivno deloval v dru\xc5\xa1tvu Svoboda in po njeni razpustitvi v Vzajemnosti. Leta 1936 je bil sprejet v KPJ, leta 1937 postal \xc4\x8dlan rajonskega komiteja KPS Je\xc5\xbeica. Bil je organizator partije v ljubljanskih tovarnah in se med drugim udele\xc5\xbeil posveta na Vinjah, kjer se je sre\xc4\x8dal s Titom._NEWLINE_Ob zlomu Kraljevine Jugoslavije je bil v svoji voja\xc5\xa1ki enoti v Veliki Gorici pri Osijeku. Vrnil se je domov v Ljubljansko Posavje, stanoval pri star\xc5\xa1ih v Podbor\xc5\xa1tu in postal \xc4\x8dlan voja\xc5\xa1ke komisije okro\xc5\xbenega komiteja KPS za Ljubljano. Po 23. juniju se je ukvarjal z oblikovanjem Ra\xc5\xa1i\xc5\xa1ke \xc4\x8dete, nazadnje pa bil imenovan za komisarja VOS OF v Ljubljani._NEWLINE_Postal je \xc4\x8dlan glavnega poveljstva slovenske partizanske vojske in bil maja 1942 poslan v Obrije ob Savi, kjer naj bi se sestal z Borisom Kraigherjem, da bi uredil neke zadeve glede partizanskih enot. Med racijo pa so Italijani oba zajeli, a ju niso prepoznali (Ravbar je imel legitimacijo na ime Jakob Slapar). Oba so poslali v koncentracijsko tabori\xc5\xa1\xc4\x8de Gonars. \xc5\xbde ob prihodu v tabori\xc5\xa1\xc4\x8de sta Ravbar in Kraigher za\xc4\x8dela razmi\xc5\xa1ljati o pobegu. Skupaj z najbolj zaupnimi tovari\xc5\xa1i so za\xc4\x8deli kopati rov iz barake, ki je imel izhod v koruzi onkraj bode\xc4\x8de \xc5\xbeice. V no\xc4\x8di s 30. na 31. avgust 1942 je osem tabori\xc5\xa1\xc4\x8dnikov z njima na \xc4\x8delu uspe\xc5\xa1no pobegnilo na prostost in se dokopalo do Gori\xc5\xa1kih brd._NEWLINE_Zatem je Franc Ravbar po nalogu Centralnega Komiteja KPS in glavnega poveljstva slovenskih partizanskih \xc4\x8det od\xc5\xa1el na Gorenjsko, da bi skupaj z Borisom Kidri\xc4\x8dem uredil razmere v organizaciji NOB. 26. decembra 1942 je bil imenovan za politkomisarja III. operativne cone._NEWLINE_Med opravljanjem drugih nalog se je na za\xc4\x8detku leta 1943 ustavil v bunkerju v Logeh ob Srednji\xc5\xa1ki Grapi. Z njim so bili komandant Gorenjskega odreda in namestnik komandanta cone Stane Starc-Fazan, sekretar Pokrajinskega Komiteja KPS Jo\xc5\xbee Sluga-Lenart in dva spremljevalca. 13. januarja 1943 zjutraj je bunker obkolila nem\xc5\xa1ka policija. Pobeg ni bil mogo\xc4\x8d. \xc5\xa0e preden bi jih Nemci lahko ujeli, je vseh pet storilo samomor. _NEWLINE_Za narodnega heroja so ga proglasili 5. julija 1951._NEWLINE_Po njem so bili poimenovani biv\xc5\xa1a krajevna skupnost in dana\xc5\xa1nja prostorska enota v \xc4\x8cetrtni skupnosti \xc4\x8crnu\xc4\x8de ter strelsko in taborni\xc5\xa1ko dru\xc5\xa1tvo.'